Božo Petrov došao je sa suprugom Mašom među mostovce, koji izbornu noć provode u Matis Absolut Loungeu baru, smještenom neposredno uz Koncertnu dvoranu Vatroslava Lisinskog u Zagrebu. Ružica Vukovac očekuje kako će do kraja izborne noći Most dobiti barem još dva-tri mandata više od sedam, koliko im daju izlazne ankete

'Ova Hrvatska može i mora biti bolja. Politika može biti bolja, ali ona treba vas koji razmišljate kada polazi vlak na put prema negdje drugdje. Nemamo više ružičaste naočale. Ne očekujemo da će sve krenuti odmah naprijed. Ne očekujemo da shvate da su danas dobili još jednu priliku da za ovu zemlju naprave nešto dobro… Ne moramo se voljeti, ali država mora biti iznad svega, zato smo ponudili jamstva kao zalog budućoj suradnji. Oni koji pristanu na sve zahtjeve mogu očekivati našu podršku. Od ovog trenutka teče rok od pet dana. Nećemo se cjenkati. Jamstva su pet posto onoga što su oni obećavali svojim biračima. Ako drže do građana, do sebe, do države, da ćemo postići dogovor. A ja ću zamoliti sve medije da u idućih tri do četiri dana borave na drugim mjestima. Red je na njima, ne na nama. Uzet ćete od nas pauzu, a boravit ćete s drugim opcijama'.



22:40 Ja bih bio zadovoljan i s 12 zastupnika s obzirom na jednu jaku negativnu kampanju i dijela medija, ali i političkih stranaka. Nije bilo političke opcije koja nije napadala Most. Od negativne kampanje HDSSB-a u Slavoniji, u trećoj izbornoj jedinici su blatili Roberta Podolnjaka od strane Radimira Čačića do osme izborne jedinice gdje je Pula bila puna letaka protiv Ines Strenja Linić. Pokušali su srušiti Most, ali nisu uspjeli. Očito je kako će HDZ biti relativni pobjednik izbora iako je sam srušio vlastitu vladu. Presedan je da su promjenom samo jednog čovjeka i personaliziranom kampanjom to uspjeli. Naše biračko tijelo brzo zaboravlja i brzo oprašta velikim strankama', izjavio je za tportal Nikola Grmoja.



22:00 Nakon DIP-ove objave prvih neslužbenih rezultata izbora, unatoč uzorku od tek 15 posto, u Mostu je zavladala prava navijačka atmosfera. Skandira se 'pobjeda, pobjeda' uz stisnute šake, a pao je i pokoji poljubac. Iako je većina tvrdila kako ih zadovoljava bilo koji dvoznamenkasti broj svaki novi mandat pozdravlja se euforično.